text: বেগম জান বা বেগমজান ২০১৯ সালে মুক্তিপ্রাপ্ত বাংলাদেশী অপরাধ-অ্যাকশন ঘরানার পূর্ণদৈর্ঘ্য চলচ্চিত্র। রং বেরং চলচ্চিত্রের ব্যানারে মোহাম্মদ আসলাম পরিচালিত চলচ্চিত্রটিতে মুখ্য চরিত্রসমূহে অভিনয় করেছেন মামনুন হাসান ইমন, শিরিন শিলা, সাইফ খান, নিশাত জেরিন অরিন, ও তানিন সুবহা প্রমুখ। এই চলচ্চিত্রে মাদকের কুফলতা নিয়ে সমাজকে বার্তা দেয়ার প্রয়াস রয়েছে। প্রাথমিকভাবে চলচ্চিত্রটির নাম ‘আমার সিদ্ধান্ত’ রাখা হয়েছিল। চলচ্চিত্রটি বাংলাদেশ চলচ্চিত্র উন্নয়ন কর্পোরেশন(বিএফডিসি) তে নির্মিত। ৫ সেপ্টেম্বর, ২০১৭-হতে চিত্রগ্রহণ শুরু হয়। এই চলচ্চিত্রের 'ইনডোর' দৃশ্য ঢাকার উত্তরায় মন্দিরা শুটিং সেট এবং একটি গানের চিত্রায়ণ উত্তরার বর্ধিত অঞ্চলে ধারণ করা হয়েছে। ২০১৯ সালের ০৮ নভেম্বর বাংলাদেশের বিভিন্ন প্রেক্ষাগৃহে মুক্তি পায়।
  
  কাহিনী 
  অরিনের বাবা একজন মাদক ব্যবসায়ী ছিলেন। গ্রামের বাড়িতে এসব মাদকের কারবার দেখে অরিন বড় হয়।  বড় হয়ে বাবার মত সেও শহরে মাদক ব্যবসা শুরু করে। মাদকসাম্রাজ্যে নিজের আধিপত্য বাড়াতে এক মাদকসম্রাটকে বিয়েও করে। ঘটনাচক্রে মাদক ব্যবসার নানাবিধ ঝুঁকিতে পরে অরিন। মাদক নিয়ন্ত্রণ কর্মকর্তা ইমনের মুখোমুখি হয় সে। অরিনের জীবনের পরিস্থিতি খারাপ হয়।
  
  অভিনয় শিল্পী 
  নিশাত জেরিন অরিন - বেগম জান, একজন মাদক সম্রাজ্ঞী। এ চরিত্রে অভিনয়ের জন্য অরিন মারামারি করার প্রশিক্ষণ নেন।
  মামনুন হাসান ইমন - একজন মাদক নিয়ন্ত্রণ কর্মকর্তা
   সাইফ খান - একজন মাদক সম্রাট, বেগম জানের স্বামী।
   তানিন সুবহা
   শিরিন শিলা
  শিবা শানু
  
  সঙ্গীত 
  
  বেগম জান চলচ্চিত্রের গান লিখেছেন পরিচালক মোহাম্মদ আসলাম ও জিয়াউদ্দিন আলম। সুর ও সংগীত পরিচালনা করেছেন প্রতীক হাসান ও আলম শাহ।
  
  গানের তালিকা
  
  অবমুক্তি 
   ভালবাসি আমি গানের চিত্রায়ণ উত্তরার বর্ধিত অংশ ও আশুলিয়া বিআইডাব্লিউটিএ ল্যান্ডিং স্টেশনে করা হয়। ইমন ও শিরিন শিলা এই গানের চিত্রায়ণে অভিনয় করেন। ২ নভেম্ববর, ২০১৯ তারিখে গানটি ইউটিউবে অবমুক্ত করা হয়।
  তোর নয়নে দেখেছি গানটির চিত্রায়ণে অভিনয় করেছেন অরিন ও সাইফ খান। গানটি উত্তরার বর্ধিতাংশে চিত্রায়ন করা হয়। ৪ নভেম্ববর, ২০১৯ তারিখে গানটি ইউটিউবে অবমুক্ত করা হয়।
  সেলফি গানটি ৬ নভেম্ববর, ২০১৯ তারিখে গানটি ইউটিউবে অবমুক্ত করা হয়।
  
  প্রচারণা ও মুক্তি 
  
   বেগম জান ছায়াছবির সেন্সর ছাড়পত্র পেতে জটিলতা হয়। পরিচালক মোহাম্মদ আসলামের 'অপমানের বদলা' চলচ্চিত্র নির্মাণের সময় বিএফডিসি'র বকেয়া টাকা পরিশোধ করেননি। তাই প্রাথমিকভাবে এফডিসি কর্তৃপক্ষ এই চলচ্চিত্রের সেন্সর আবেদন বাংলাদেশ চলচ্চিত্র সেন্সর বোর্ডে জমা দেওয়ার অনুমতি দেয়নি। অবশেষে ৩০ মে, ২০১৯ তারিখে চলচ্চিত্রটি মুক্তির জন্য  বাংলাদেশ চলচ্চিত্র সেন্সর বোর্ডের অনুমোদন পায়।
   চলচ্চিত্রটি মুক্তির পূর্বে গণমাধ্যমে প্রচারণা চালানো হয়নি। চলচ্চিত্র প্রদর্শকরা বেগম জান-এর মুক্তির ব্যাপারে অবগত ছিলেন না। প্রেক্ষাগৃহে মুক্তি পাওয়ার এক সপ্তাহ পূর্বে ০১ নভেম্বর, ২০১৯ তারিখে চলচ্চিত্রটির অনলাইন সহযোগী 'লাইভ টেকনোলজিস'-এর ইউটিউব চ্যানেল হতে ৩ মিনিট ৫৫ সেকেন্ডের ট্রেইলার প্রকাশ করা হয়। চলচ্চিত্রটি মুক্তি উপলক্ষে তিনটি পৃথক পোস্টার প্রকাশ করা হয়।
   ০৮ নভেম্বর, ২০১৯ তারিখে চলচ্চিত্রটি বাংলাদেশের ২৯টি প্রেক্ষাগৃহে মুক্তি পায়।
  
  তথ্যসূত্র
  
  বহিঃসংযোগ 
  
  বাংলা মুভি ডেটাবেজে 'বেগম জান'
  
  বিষয়শ্রেণী:বাংলাদেশী চলচ্চিত্র
  বিষয়শ্রেণী:বাংলা ভাষার চলচ্চিত্র
  বিষয়শ্রেণী:২০১৯-এর চলচ্চিত্র
title: বেগম জান (২০১৯-এর চলচ্চিত্র)